****

|  |
| --- |
| REPUBLIKA HRVATSKA |
| SISAČKO-MOSLAVAČKA ŽUPANIJA |
|  OPĆINA LEKENIK |

OPĆINSKO VIJEĆE

KLASA: 240-01/24-01/01

URBROJ: 2176-12-01-24-02

Lekenik, 30. siječnja 2024.

Na temelju članka 17. stavak 1. Zakona o sustavu civilne zaštite (NN 82/15, 18/18, 31/20, 20/21 i 114/22, nadalje: Zakon), članaka 49. - 51. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (NN 66/21, nadalje: Pravilnik) te članka 34. točke 28. Statuta Općine Lekenik (Službeni vjesnik Općine Lekenik, broj 9/21 ), Općinsko vijeće Općine Lekenik je na svojoj 20. sjednici održanoj dana 30. siječnja 2024. godine usvojilo

**SMJERNICE**

**za organizaciju i razvoj sustava civilne zaštite na**

**području Općine Lekenik za razdoblje od 2024. do 2026.**

# UVOD

Općina Lekenik u okviru svojih ustavnih i zakonskih prava i obveza uređuje, planira, organizira, financira i provodi aktivnosti iz područja civilne zaštite. Sukladno razmjeru utvrđenih opasnosti, prijetnji i posljedica izvanrednih događaja, velikih nesreća i katastrofa te ugroženosti ljudi, okoliša, materijalnih i kulturnih dobara, a s ciljem zaštite i spašavanja ljudi, materijalnih dobara te okoliša i ravnomjernog razvoja sustava civilne zaštite, donose se Smjernice za organizaciju i razvoj sustava civilne zaštite na području Općine Lekenik za razdoblje od 2024. do 2026. godine (nadalje: Smjernice).

# OKVIR I POLAZIŠNE OSNOVE

Osnova za izradu Smjernica je Zakon o sustavu civilne zaštite i Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja, kao i Godišnja analiza stanja sustava civilne zaštite za 2023. godinu, s godišnjim planom razvoja sustava civilne zaštite s financijskim učincima za trogodišnje razdoblje. Smjernicama se utvrđuju prioriteti lokalne vlasti na području civilne zaštite za rok od dvije godine.

# CILJ SMJERNICA ZA ORGANIZACIJU I RAZVOJ SUSTAVA CIVILNE ZAŠTITE

Smjernicama se ostvaruju sljedeći ciljevi:

* na temelju procjena rizika utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, odnosno smanjivanja ranjivosti kategorija društvenih vrijednosti koje su na području primjene izložene štetnim utjecajima prijetnji s nositeljima njihovog provođenja
* na temelju utvrđenih slabosti postojećih kapaciteta sustava civilne zaštite, utvrđuje se način uspostavljanja kapaciteta za primanje kao i za postupanje po informacijama ranog upozoravanja i razvijaju rješenja na jačanju svijesti za postupanje u velikim nesrećama
* jačanje kompetencija operativnih snaga civilne zaštite u postupanju prema ranjivim skupinama u slučaju velike nesreće i katastrofe (edukacije, vježbe, opremanje)
* usmjerava razvoj kapaciteta operativnih snaga sustava civilne zaštite, odnosno operativnih kapaciteta od značaja za reagiranje u velikim nesrećama i katastrofama
* poboljšavaju postupci planiranja i koordiniranja uporabe kapaciteta u velikoj nesreći i katastrofi
* planira osiguravanje financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od četiri godine.

Smjernicama se definiraju pojedinačni ciljevi i sveukupni cilj, konkretni koraci, potrebne mjere poradi kojih se ti koraci utvrđuju prioritetnim u sustavu civilne zaštite u razdoblju za koje se donose i to na svim subpodručjima sustava civilne zaštite. Smjernicama se utvrđuje i način provođenja kontinuiranog nadzora njihovog provođenja s nositeljima, način izvješćivanja odgovorne osobe te izrada, predlaganje i usvajanje interventnih mjera kada se utvrde značajna odstupanja koja ugrožavaju ostvarivanje pojedinačnih ili sveukupnog cilja na području civilne zaštite.

# NAČIN OSTVARIVANJA CILJEVA - PRIORITETI, KAPACITETI, KOMPETENCIJE, NADZOR

4.1. PRIORITETNE PREVENTIVNE MJERE, DINAMIKA I NAČIN NJIHOVOG PROVOĐENJA

Na temelju procjene rizika od velikih nesreća Općina Lekenik utvrđuje sljedeće prioritetne preventivne mjere:

1. Ažurirati temeljne planske dokumente: Procjenu rizika od velikih nesreća i Plan djelovanja civilne zaštite, u kojima razraditi postupanje s osobama s invaliditetom i rizičnim skupinama u slučaju potrebe njihove evakuacije, spašavanja i zbrinjavanja.
2. Provesti postupak predlaganja, izbora i imenovanja povjerenika CZ i njihovih zamjenika sukladno važećim propisima, a nakon toga provesti osposobljavanje i uvježbavanje za provođenje planiranih mjera u zaštiti i spašavanju stanovnika na području svoga djelovanja.
3. Od pravnih osoba koje obavljaju djelatnost korištenjem opasnih tvari (motorna goriva, ukapljeni plin, klor, …) zatražiti da Općini dostave svoje procjene rizika i operativne planove, ako su ih prema važećim pravilnicima i uredbama dužne izraditi, kako bi se podaci uvrstili u Procjenu i Plan djelovanja CZ Općine Lekenik, a zatim i planirale vježbe reagiranja u slučaju nesreće s opasnim tvarima.
4. Planirati osiguravanje financijskih sredstava potrebnih za ostvarivanje prioritetnih razvojnih ciljeva, a sredstva se planiraju u okviru Godišnjeg plana razvoja sustava civilne zaštite s financijskim učincima za trogodišnje razdoblje.
5. Kontinuirano, kroz godinu provoditi sve ostale preventivne mjere radi smanjenja rizika, prijetnji i opasnosti za život i zdravlje građana, materijalnih dobara i okoliša od svih vrsta prirodnih i tehničko-tehnoloških velikih nesreća i katastrofa:
* primanje i postupanje po informacijama ranog upozoravanja, te periodična provjera sustava uzbunjivanja
* informiranje stanovnika o mogućim opasnostima i mjerama zaštite od požara, poplava, elementarnih nepogoda
* jačanje spremnosti operativnih snaga civilne zaštite u postupanju prema ranjivim skupinama i osobama s invaliditetom
* jačanje aktivnosti s nadležnim institucijama za brži razvoj sustava obrane od poplava
* dodatna potrebita osposobljavanja, edukacije i uvježbavanje članova Stožera i pripadnika operativnih snaga CZ za provođenje mjera i aktivnosti kod nastanka velike nesreće ili katastrofe

Dinamika i način provođenja navedenih mjera određuje se, planira, organizira i analizira na godišnjoj razini. Način provođenja se usklađuje putem praćenja stanja provedbe pojedine mjere, izvješćivanjem odgovornih osoba, te suradnjom i koordinativnim sastancima s načelnikom općine i stožerom CZ. Pri provođenju navedenih aktivnosti postupati sukladno postojećim pravilnicima koji normiraju i propisuju načine provođenja pojedinih mjera i aktivnosti.

4.2. NAČIN USPOSTAVLJANJA KAPACITETA ZA PRIMANJE KAO I ZA POSTUPANJE PO INFORMACIJAMA RANOG UPOZORAVANJA

Na temelju dosadašnjih iskustava i utvrđenog stanja postojećih kapaciteta sustava civilne zaštite Općine Lekenik, utvrđuje se način uspostavljanja kapaciteta za primanje kao i za postupanje po informacijama ranog upozoravanja:

a) informacije ranog upozoravanja primaju se od nadležnih tijela državne uprave, koja su dužna davati obavijesti ranog upozoravanja te neposredne opasnosti za nastanak izvanrednog događaja i upute stanovništvu o postupanju u velikim nesrećama i katastrofama

b) za primanje informacija ranog upozoravanja od nadležnih tijela mogu se koristiti sljedeći raspoloživi kapaciteti i sustavi:

* Sustav za rano upozoravanje i upravljanje krizama - SRUUK 112
* posebni sustavi vatrogastva (UVI-upravljanje vatrogasnim intervencijama)
* službeni i osobni mobilni telefoni (pozivi, SMS poruke, e-mail poruke)
* službene internetske stranice

c) za postupanje po informacija ranog upozoravanja (određivanje pripravnosti operativnih snaga, dežurstva, mobilizacija, uzbunjivanje, obavještavanje, davanju uputa i priopćenja stanovništvu i ostale potrebite komunikacije) Stožer CZ može koristiti sljedeći raspoložive kapacitete i načine:

* posebni sustavi vatrogastva (UVI-upravljanje vatrogasnim intervencijama)
* službeni i osobni mobilni telefoni (pozivi, grupni pozivi)
* službene internetske stranice, društvene mreže,
* SMS poruke, e-mail poruke,
* raspoloživi mediji (radio postaje, tv postaje)
* javno oglašavanje (plakati, pisane obavijesti …)
* prenošenje informacija preko povjerenika CZ
* operativnim sastancima
* sustav javnog uzbunjivanja
* drugi prihvatljivi načini

Primanje i postupanje po informacijama ranog upozoravanja Stožer civilne zaštite koordinira s Ravnateljstvom CZ i Službom CZ Sisak, a na temelju informacija u sustavu ranog upozoravanja o mogućnosti nastanka velike nesreće poduzimaju se planirane mjere sukladno planovima djelovanja sustava civilne zaštite. Navedene kapacitete nužno je periodično provjeravati, a eventualne nedostatke otkloniti u najkraćem roku, kako bi se osiguralo da važne i žurne informacije na najjednostavniji i najjeftiniji način te u najkraćem mogućem vremenu dođu do krajnjih korisnika.

4.3. JAČANJE SPREMNOSTI OPERATIVNIH SNAGA CZ U POSTUPANJU PREMA RANJIVIM SKUPINAMA

U slučaju velike nesreće ili katastrofe Općina Lekenik posebnu pažnju treba posvetiti zaštiti i spašavanju ranjivih skupina (djeca, trudnice, osobe s invaliditetom i posebnim potrebama, stariji i nemoćni), što zahtijeva jačanje spremnosti operativnih snaga civilne zaštite u postupanju prema ranjivim skupinama. Stoga je u narednom razdoblju, a prema uputama Ravnateljstva civilne zaštite, nužno provesti niz aktivnosti koje će podići razinu spremnosti operativnih snaga CZ na višu razinu.

U Planu djelovanja civilne zaštite potrebno je razraditi način postupanja s osobama s invaliditetom u kriznim situacijama, a posebno obraditi informiranje i pažljivo uzbunjivanje osoba s invaliditetom, hitnu evakuaciju i prijevoz do mjesta zbrinjavanja (smještaj, prehrana), pružanje medicinske i psihološke pomoći.

U posebnom dijelu Plana civilne zaštite, odrediti i navesti:

* nositelje obveza za spašavanje invalidnih osoba
* identificirati materijalne potrebe operativnih snaga za spašavanje ranjivih skupina
* odrediti kapacitete za smještaj i zbrinjavanje s opisom opremljenosti objekata
* izraditi popis ranjivih skupina s općim podacima (broj osoba, lokacija)

Nakon dopune Plana djelovanja nužno je izvršiti dodatno opremanje operativnih snaga s opremom za evakuaciju, smještaj i zbrinjavanje ranjivih skupina, te educirati sve operativne snage koje će sudjelovati u provođenju planiranih mjera vezanih za ranjive skupine. Pri opremanju i edukaciji posebno je važno postupati po uputama medicinske struke.

4.4. RAZVOJ KAPACITETA OPERATIVNIH SNAGA

Temeljem Plana djelovanja civilne zaštite te dosadašnjih iskustava potrebito je osigurati dodatni razvoj kapaciteta operativnih snaga sustava civilne zaštite, odnosno operativnih kapaciteta od značaja za reagiranje u velikim nesrećama, kako bi se efikasnije provodile operativne mjere spašavanja života i zdravlja građana, materijalnih i kulturnih dobara i okoliša, a to su: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, KBRN zaštita, asanacija (humana, animalna, asanacija terena), zaštita životinja i namirnica životinjskog porijekla te zaštita bilja i namirnica biljnog porijekla.

Za razvoj kapaciteta za provođenje mjera civilne zaštite u narednom razdoblju potrebito je dodatno razvijati i opremati sljedeće kapacitete:

* objekte za sklanjanje, zbrinjavanje i smještaj
* posebne objekte za zbrinjavanje osoba s invaliditetom i ranjivih skupina
* kapacitete za pripremu hrane
* zdravstvene kapacitete
* operativne snage vatrogastva potrebno je opremiti i osposobiti za spašavanje i transport na vodama (rijekama)

Kapaciteti se mogu razvijati kao javni ili privatni pri čemu treba planirati mogućnosti prenamjene i prilagođavanja pojedinih kapaciteta prema potrebi, a ovisno o vrsti i opsegu nastalih posljedica i broja ugroženih osoba kod velike nesreće ili katastrofe.

4.5. POSTUPCI PLANIRANJA I KOORDINIRANJA UPORABE KAPACITETA

Za uspješno i koordinirano provođenje mjera iz sustava civilne zaštite posebno je važno kontinuirano poboljšavanje postupaka planiranja i koordiniranja uporabe kapaciteta u velikoj nesreći, kako bi se mjere provodile tako da budu efikasne i sveobuhvatne, te provedene na vrijeme. Stoga je nužno kontinuirano praćenje i ažuriranje planskih dokumenata, praćenje stanja raspoloživih kapaciteta i opreme civilne zaštite, te dodatno educiranje stožera i operativnih snaga koje provode pojedine mjere, pri čemu je važno koristiti prethodna iskustva i uočene nedostatke u postupanju.

4.6. OSIGURAVANJE FINANCIJSKIH SREDSTAVA

Za jačanje sustava civilne zaštite nužno je za svaku godinu redovito planirati osiguravanje financijskih sredstava potrebnih za ostvarivanje prioritetnih razvojnih ciljeva. Sredstva se planiraju

u okviru Godišnjeg plana razvoja sustava civilne zaštite s financijskim učincima za trogodišnje razdoblje.

Pri planiranju sredstava potrebito je temeljem iskustva i procijenjenih potreba odrediti prioritete i dinamiku financiranja kako bi se najprije osigurala sredstva za najvažnije ciljeve razvoja sustava civilne zaštite. Za osobe aktivirane i mobilizirane u operativne snage sustava civilne zaštite planirati naknadu stvarnih troškova za sudjelovanje u provođenju mjera i aktivnosti sustava civilne zaštite u velikim nesrećama i katastrofama sukladno odredbama Zakona o sustavu civilne zaštite.

# CILJEVI I POTREBITE MJERE PO SUBPODRUČJIMA SUSTAVA CIVILNE ZAŠTITE

## 5.1. NORMIRANJE

Ciljevi

U području normiranja civilne zaštite nužno je ispunjavanje propisanih obveza i usvajanje akata sukladno Zakonu i podzakonskim aktima, kako bi sustav bio uređen, a to posebno podrazumijeva: osnivanje Stožera civilne zaštite, donošenje i ažuriranje odluke o određivanju pravnih osoba od interesa za sustav civilne zaštite, izbor i imenovanje povjerenika i zamjenika povjerenika civilne zaštite Općine Lekenik, te određivanje udruga građana od **važnosti** za sustav civilne zaštite Općine Lekenik.

Potrebite mjere

Navedene normativne akte, a posebno Procjenu rizika od velikih nesreća i Plan djelovanja civilne zaštite, važno je redovito usklađivati i ažurirati sukladno novonastalim promjenama u zakonskoj regulativi, promjenama osoba na pojedinim dužnostima ili funkcijama, te prema odlukama nadležnih tijela Općine Lekenik kojima se unaprjeđuje sustav civilne zaštite.

## 5.2. PREVENTIVA

Ciljevi

Stručnim i temeljitim pristupom, te prikupljanjem stručnih informacija omogućiti propisano ažuriranje Procjene rizika, a provođenje svih planiranih aktivnosti će djelovati na jačanje svijesti stanovništva o svim prijetnjama i ugrozama, te povećanje interesa za sudjelovanje u operativnim snagama i sustavu civilne zaštite Općine Lekenik.

Poticanje i ostvarivanje suradnje sa znanstvenom zajednicom omogućit će ažuriranje Procjene s obradom novih prijetnji, promoviranje sustava civilne zaštite, a sve s ciljem poticanja građana na uključivanje u operativne snage civilne zaštite Općine Lekenik.

Potrebite mjere

Prikupljanje novih znanstvenih podataka, iniciranje novih projekata, tiskanje i distribucija edukativnih letaka i plakata namijenjenih stanovništvu i javnim ustanovama, provođenje edukacije djece, proširenje i kontinuirano unaprjeđenje komunikacije na društvenim mrežama, izrađivanje strategije korištenja društvenih mreža tijekom velikih nesreća i katastrofa.

5.3. PLANIRANJE DJELOVANJA

Ciljevi

Za efikasno djelovanje civilne zaštite nužno je da su planski dokumenti izrađeni prema propisima, na vrijeme, da su operativno provedivi, ažurni i međusobno usklađeni, kako bi bili osnova za planirano djelovanje Stožera CZ i operativnih snaga u situacijama velike nesreće ili katastrofe.

Potrebite mjere

Planove djelovanja i ostale planske dokumente nužno je redovito ažurirati sukladno nastalim promjena u zakonskoj regulativi, promjenama osoba na pojedinim dužnostima ili funkcijama, te prema odlukama nadležnih tijela Općine Lekenik kojima se razvija sustav civilne zaštite.

Osim Općine Lekenik, koja izrađuje Plan djelovanja civilne zaštite, operativne planove civilne zaštite prema važećem Pravilnika izrađuju i:

* pravne osobe koje su odlukama predstavničkih tijela određene od interesa za sustav civilne zaštite
* operativne snage vatrogastva, Hrvatske gorske službe spašavanja i Hrvatskog Crvenog križa.

Za operativne snage za koje do sada nisu izradile svoj Operativni plan djelovanja potrebito je organizirati izradu i usklađivanje istih.

5.4. OPERATIVNO DJELOVANJE

Ciljevi

Postizanje i održavanje visoke razine operativnog djelovanja operativnih snaga sustava civilne zaštite Općine Lekenik podrazumijeva i ustrojavanje i ažuriranje evidencija pripadnika operativnih snaga, popunjenost, zadovoljavajuću osposobljenost, uvježbanost, opremljenost materijalnim sredstvima i potrebitom opremom.

Potrebite mjere

Za održavanje visoke razine operativnog djelovanja nužno je provoditi sljedeće mjere:

* redovito ažuriranje postojećih evidencija i podataka stožera i pripadnika operativnih snaga civilne zaštite,
* održavanje dovoljne popunjenosti svih dijelova operativnih snaga,
* kontinuirano osposobljavanje i edukacija Stožera i pripadnika operativnih snaga,
* planiranje, održavanje i analiza edukacija prema postojećim propisima,
* prema utvrđenim prioritetima planirati i provoditi opremanje materijalnim sredstvima za namjenske zadaće i predviđene mjere civilne zaštite

Prema analizi stanja sustava civilne zaštite Općine Lekenik, u narednom periodu potrebno je težiti što ravnomjernijem razvoju svih dijelova sustava CZ kako bi se postigla što veća razina operativne spremnosti.

5.5. FINANCIRANJE I PRIORITETI U IZVRŠAVANJU MJERA

Ciljevi

Osiguranje dostatnih financijskih sredstva nužno je za razvoj sustava civilne zaštite Općine Lekenik. Financiranje obuhvaća praćenje izvršenja proračuna vezano za aktivnosti razvoja sustava civilne zaštite, osiguravanje sredstava za provođenje vježbi sustava civilne zaštite, osiguravanje sredstava za nabavu opreme sukladno planu nabave, osiguravanje sredstava iz proračuna za financiranje programa i projekata udruga od interesa za sustav civilne zaštite Općine Lekenik.

Potrebite mjere

Godišnja izrada prijedloga proračuna u kojem je nužno planirati i sredstva za razvoj civilne zaštite, izrada plana nabave i praćenje rashoda za aktivnosti razvoja sustava civilne zaštite, predlaganje rebalansa, provedba javnog natječaja za financiranje programa i projekata udruga od važnosti za sustav civilne zaštite iz proračuna Općine Lekenik. Po mogućnosti osigurati i druge izvore financiranja na županijskoj ili državnoj razini, te kroz projekte EU koji doprinose smanjenju rizika od katastrofa i velikih nesreća.

# NADZOR, NOSITELJI, NAČIN IZVJEŠĆIVANJA

Smjernicama se utvrđuje i način provođenja kontinuiranog nadzora njihovog provođenja s nositeljima, način izvješćivanja odgovorne osobe te izrada, predlaganje i usvajanje interventnih mjera kada se utvrde značajna odstupanja koja ugrožavaju ostvarivanje pojedinačnih ili sveukupnog cilja na području civilne zaštite.

6.1. NADZOR PROVOĐENJA MJERA

Nadzor se provodi uvidom u stvarno stanje operativnih snaga, plansku, operativnu, financijsku i materijalnu dokumentaciju vezanu za civilnu zaštitu, proračun Općine Lekenik, evidencije, izvješća, analize, zapisnike inspektora i drugu dokumentaciju vezanu za sustav civilne zaštite.

6.2. NOSITELJI NADZORA

Nositelji kontinuiranog nadzora provođenja smjernica su službeno nadležna tijela sukladno svojim zakonskim ovlastima a to su:

* Općinski načelnik Općine Lekenik
* Općinsko vijeće Općine Lekenik
* Načelnik Stožera civilne zaštite Općine Lekenik

6.3. NAČIN IZVJEŠĆIVANJA

Izvješćivanje odgovornih osoba o provođenju odredbi smjernica provodi se na propisani način i u propisanim rokovima. Izvješća mogu biti pisana ili se izvješćuje putem radnih sastanaka i sjednica pojedinog tijela kroz posebne točke dnevnog reda. Kada je zakonom propisano izrađuju se izvješća, analize ili drugi pisani oblik (zapisnik, popis opreme, osoba i sl.) dostave podataka o nekom stanju.

6.4. USVAJANJE INTERVENTNIH MJERA

U slučaju da se utvrde značajna odstupanja koja ugrožavaju ostvarivanje pojedinačnih ili sveukupnog cilja na području civilne zaštite, nužno je predlaganje i usvajanje interventnih mjera kojima se ispravljaju uočena odstupanja i poduzimaju mjere za poboljšanje stanja sustava civilne zaštite i osiguravanje spremnosti za djelovanje ako dođe do nastanka velike nesreće ili katastrofe.

# ZAVRŠNE ODREDBE

Ove Smjernice za organizaciju i razvoj sustava civilne zaštite na području Općine Lekenik za razdoblje od 2024. do 2026. godine stupaju na snagu osmog dana od dana objave u „Službenom vjesniku“ .

PREDSJEDNIK OPĆINSKOG VIJEĆA

 MARIN ČAČIĆ